Tuis | Nuutste nuus | Vrystaatse departement van landbou waarskynlik diep in Guptas en ander diewe se kloue
Die departement het vandag tesame met die Ouditeur-Generaal (OG) voor die komitee verskyn. Die departement is gekruisig oor sy versuim om sy jaarverslag vir die 2015/16 boekjaar, wat reeds in 2016 ter tafel gelê moes word voor te lê. Die verslag is steeds nie deur die departement ter tafel gelê nie, omdat hy ŉ dispuut met die OG verklaar het en weier om die dispuut te laat vaar. Die OG het egter die verslag gepubliseer, soos deur die OG-Wet bepaal word.
Die verslag bepaal onder andere dat meer as R300 miljoen wat aan implementeringsagente vir ontwikkelingsprojekte, soortgelyk aan die Vrede-suiwelprojek, uitbetaal is, bloot as oordragte geklassifiseer is. Hierdie uitgawes is egter aangegaan om onder andere roerende en onroerende bates, soos byvoorbeeld plase, te koop, maar die bates is glad nie geklassifiseer nie. Daar is dus geen rekord van die spesifieke eienaarskap van hierdie bates nie.
Voorts is daar ook gedurende die 2015/16 boekjaar ongeveer R661 miljoen onreëlmatige uitgawes aangegaan en het die departement se ouditmening vanaf 2014/15 se ongekwalifiseerde mening na ŉ ongunstige (adverse) ouditmening in die 2015/16 boekjaar versleg. Dit beteken dat die OG bevind het dat die departement van landbou se finansiële inligting wanvoorgestel en ŉ onakkurate weërspieëling van die werklikheid is.
“Die Vrystaatse departement van landbou gaan gebuk onder growwe wanbestuur en blatante vergrype terwyl dit veronderstel is om landbou in die provinsie te stimuleer en ondersteun. Hierdie misdrywe kan nie langer geduld word nie.
“Die ANC is besig om homself vas te steel en sal die wrange vrugte van sy handewerk eersdaags moet pluk,” het Wessels gesê.